Sem kirke

Sem kirke er en gammel kirke i romansk byggestil som ligger ved Jarlsberg hovedgård utenfor Tønsberg i Vestfold. Kirken ligger i Tønsberg kommune. Steinkirken har gjennomgått flere utvidelser og endringer og har i dag rundt 300 sitteplasser. Historie Dagens kirke ble opprinnelig bygd omkring 1100 ved den gamle Sem kongsgård. Sannsynligvis var en kirke av tre da allerede oppført her, kanskje som en av landets aller første. Før reformasjonen var kirken viet til St. Olav. I Borgartingsloven fra midten av 1100-tallet nevnes Sem kirke som en av seks fylkeskirker i Viken, kystlandet på begge sider av Oslofjorden. Det skal ifølge sagaen Ågrip ha vært i denne kirken kong Harald Gille bar jernbyrd for å bevise sin farsætt rundt 1125. Historiker P. A. Munch mente også at det var i Sem kirke at baglerkongen Erling Steinvegg bar jernbyrd for sin kongsrett i 1204. Arkitektur og inventar Kirken er omarbeidet og utbygd flere ganger, men har likevel bevart sitt middelalderpreg. Den opprinnelige kirken bestod av bare kor og skip. Våpenhuset, sakristiene, takrytteren og gravkapellet er senere tilbygg. På utsiden av korets sydvegg er det relieffer med motiver fra dyrekretsen og Æsops fabler. Inne i kirken er det både et krusifiks og fire skulpturer fra senmiddelalderen. Prekestolen er fra 1592. Inntil kirken mot øst er det bygd et lite gravkapell for den wedelske familie ved Jarlsberg hovedgård. Fotografier Referanser Litteratur Rygh, Oluf (1907). Norske gaardnavne 6: Jarlsberg og Larviks amt. Kristiania: Fabritius. Solum, Sverre, Vestfolds kirker, Tønsberg 1960 Ældre borgaringslov, Vikens kristenret. Kristiania: P. Soelberg. 1916. Eksterne lenker (no) «Sem kirke». Kirkesøk. Den norske kirke. (no) «Sem kirke». Kulturminnesøk. Riksantikvaren – Direktoratet for kulturminneforvaltning. Tv-serien ARVEN om Sem kirke Kortere om Sem kirke